Swaar straf vir tuinier wat bejaarde vermoorTrudie Grebe. (Foto met vergunning van Die Pos) ŉ Tuinier wat sy werkgewer vermoor en toe van haar selfoon beroof het, is lewenslange tronkstraf in die hooggeregshof in Polokwane opgelê. Die 53-jarige Morris Maripa het tereg gestaan vir die moord op Trudie Grebe (73), asook vir roof met verswarende omstandighede. Hy is skuldig bevind op albei aanklagte. Grebe is op 23 Augustus by haar huis op Modimolle (Nylstroom) vermoor, van waar sy ŉ troeteldiersalon bedryf het. Morris Maripa is skuldig bevind aan die moord. (Foto: SA Polisie) ŉ Besoeker het op die dag van die moord ondersoek ingestel nadat Grebe nie soos gewoonlik na buite gekom het nie en het op haar liggaam langs die huis afgekom. Sy is etlike kere met ŉ mes gesteek en daarna herhaaldelik met ŉ klip oor die kop geslaan. Maripa het vantevore by Grebe en haar man, Dolf (75), gewerk. Hy het ná die aanval gevlug en is kort daarna by sy suster se huis, waar hy geskuil het, in hegtenis geneem. Hy is Woensdag lewenslange tronkstraf vir die moord op Grebe opgelê, asook 15 jaar tronkstraf vir roof met verswarende omstandighede. Die vonnisse word gelyklopend uitgedien.